Rower tydens Pta-huisroof doodgeskiet | Maroela Media
'n Rower is Vrydagaand tydens 'n huisroof doodgeskiet.
Kapt. Colette Weilbach, woordvoerder van die polisie, het gesê 'n man (28) en sy vriendin was omstreeks 18:30 in hul huis in Faerie Glen in Pretoria besig om te braai.
"Twee aanvallers het die huis binnegekom en die paartjie begin dreig. Een verdagte het die man in sy linkerskouer geskiet. Die man was egter ook gewapen en het teruggeskiet," het Weilbach gesê.
Die een verdagte is op die toneel dood terwyl die ander daarin kon slaag om van die toneel te vlug in 'n wit motor met 'n onbekende registrasienommer.
Annine Siddall, woordvoerder van ER24, het gesê hulle is omstreeks 18:50 na die toneel ontbied. "Ander nooddienste was reeds besig om die man te behandel en het hom na 'n nabygeleë hospitaal vervoer," het Siddall gesê.
Niks is tydens die voorval gesteel nie en daar is beslag gelê op die rower se ongelisensieerde vuurwapen.
Die polisie in Garsfontein ondersoek sake van poging tot moord, poging tot huisroof en die besit van 'n ongelisensieerde vuurwapen.
Nog n rede vir aansoek van vuurwapenlisensie in SA. " Ek wil veilig kan braai"
Baie baie goeie nuus mense dit is hoe misdaad gestop word .
Ek kan my volkome met elke vorige kommentaar vereenselwig. Die rower sal nooit weer iemand anders se lewe bedreig of verwoes nie.
Lekker, lekker, lekker, so moet dit gedoen word.
Ek is nog steeds oortuig 'n manlike persoon se kanse om so aanval te oorleef is net 30%, weerstand of nie. Die rower het geskiet om dood te skiet, nie om die man te wond nie. Gelukkig was die man gewapen. Andersins was hy weer geskiet.